Boendoegeweld veroordeel ná drie moordeArgieffoto (Foto: Tracey Adams/African News Agency/ANA) Boendoegeweld en wetteloosheid sal nie geduld word nie en die polisie sal geen steen onaangeroer laat om te verseker die oortreders ry aan die pen nie. Só het lt.genl. Thembi Hadebe, polisiekommissaris in Limpopo, gesê nadat drie mans tydens ŉ voorval van boendoegeweld in die Sekhukhune-distriksmunisipaliteit vermoor is. Die polisie het ŉ 72-uur-aksieplan in werking gestel om die skuldiges vas te trek. Daar word beweer dat lede van die Ga-Maila a Mapitsana-gemeenskap Maandag in die vroeë oggendure vier mans ontvoer en hulle van veediefstal beskuldig het. Volgens brig. Motlafela Mojapelo, polisiewoordvoerder, is drie van die mans met stomp voorwerpe doodgeslaan terwyl die vierde man daarin kon slaag om te ontsnap. Die oorledenes is geïdentifiseer as Jikisa Phokane (50), Kwena Makwana (70) en Sedibana Makwana (ouderdom onbekend). “ŉ Span ondersoekers is reeds saamgestel en al die relevante hulpbronne en die naburige polisiestasies in die Sekhukhune-distrik is geaktiveer om te help met die soektog na die skuldiges,” het Hadebe gesê.